
Lūdzam precizēt nepatiesi norādīto informāciju par informatīvā ziņojuma projekta 3.pielikuma 2.tabulas “Nozares izvirzītie būtiskākie pasākumi, kuru īstenošana izvērtējama primāri” pasākumu “Pārvērtēt obligātās veselības pārbaudes procesu, īpaši attiecībā uz augsta riska profesijās nodarbinātajiem”:

1) Minētā pasākuma problemātikā tiek rakstīts: “Informācija par izmeklēšanas rezultātiem ir tikai teorētiska, jo elektroniskā valsts veselības aprūpes informācijas sistēma (E-veselība) nav pieejama arodslimības ārstiem, līdz ar to, ja darbinieks dodas pie konkrēta ārsta, lai veiktu padziļinātu izmeklēšanu, ārstam nav iespējas iepazīties ar OVP izmeklēšanas rezultātiem. Turklāt arodslimības ārstam pirms pārbaudes nav iespējas pašam pārbaudīt darbinieka sniegto informācijas ticamību (pirms pārbaudes darbinieks aizpilda anketu, kurā jānorāda, piem., informāciju par hroniskām slimībām), tā rezultātā sniegtais  slēdziens var būt nepilnīgs.”.
2) Savukārt problēmas piemērā tiek rakstīts: “(..) Darbinieks ierodas uz OVP, aizpilda anketu, nenorādot, ka ir alerģiska reakcija pret noteikta veida mākslīgo krāsvielu, savukārt, Arodslimības ārsts nevarēja pārbaudīt aizpildītās informācijas patiesību, jo arodslimības ārstam nav piekļuves E-veselība , kurā ģimenes ārsts atzīmēja šo faktu.”.

Veselības ministrija informē, ka normatīvie akti neaizliedz arodslimības ārstam piekļūt vienotajai veselības nozares elektroniskajai informācijas sistēmai (turpmāk – veselības informācijas sistēma).
Pacientu likuma 10.panta 5.2daļa nosaka, ka veselības informācijas sistēmā uzkrāto informāciju par pacientu normatīvajos aktos par veselības informācijas sistēmā apstrādājamiem datiem noteiktajā kārtībā un apjomā apstrādā ārstniecības personas un ārstniecības atbalsta personas — ārstniecības mērķu sasniegšanai.
Atbilstoši Ministru kabineta 2014.gada 11.marta noteikumu Nr.134 “Noteikumi par vienoto veselības nozares elektronisko informācijas sistēmu” (turpmāk – MK noteikumi Nr.134) 13. punktam veselības informācijas sistēmā uzkrātajiem ierobežotas pieejamības pacienta datiem šo noteikumu 22., 23., 24., 25., 26., 27., 27.1, 27.2, 28. un 29. punktā noteiktajā apjomā piekļūst ārstniecības iestāžu reģistrā reģistrēta ārstniecības iestāde, kas noslēgusi līgumu ar Nacionālo veselības dienestu par veselības informācijas sistēmas izmantošanu, kurā noteiktas veselības informācijas sistēmas lietošanas drošības un tehniskās prasības un veselības informācijas sistēmas lietotājs autentificējies veselības informācijas sistēmā, izmantojot kvalificētus paaugstinātas drošības elektroniskās identifikācijas līdzekļus.
Savukārt MK noteikumu Nr.134 17. punkts nosaka, ka ārstniecības iestādes vadītājs 30 dienu laikā pēc līguma noslēgšanas ar Nacionālo veselības dienestu nosaka lietotāju, kurš ārstniecības iestādes vārdā šajos noteikumos noteiktajā apjomā apstrādā datus veselības informācijas sistēmā: ārstniecības personai lietotāja tiesības veselības informācijas sistēmā nosaka, vienlaikus pastāvot šādiem nosacījumiem: 17.1.1. ārstniecības persona ir reģistrēta ārstniecības personu un ārstniecības atbalsta personu reģistrā; 17.1.2. ārstniecības persona nodarbojas ar ārstniecību ārstniecības iestādē.

Arodslimību ārstam nav tiesību piekļūt vienīgi atsevišķiem pacienta veselības datiem, piem., narkoloģiskajai pacienta kartei, narkoloģiskā pacienta ārstniecības rezultāta izvērtējumam, kartei pacientam ar psihiskiem un uzvedības traucējumiem, dzimumšūnu donora kartei.

